ไฟเขียวตั้งบอร์ด ก่อสร้างรัฐโปร่งใส
ตั้งบอร์ดหนุนโปร่งใสก่อสร้างภาครัฐ โครงการใหญ่ 1,000 ล้านขึ้นต้องเปิดเผยข้อมูล
11 ม.ค. 2560

ตั้งบอร์ดหนุนโปร่งใสก่อสร้างภาครัฐ โครงการใหญ่ 1,000 ล้านขึ้นต้องเปิดเผยข้อมูล 
นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบแนวทางการดำเนินงานโครงการตามความโปร่งใสในการก่อสร้างภาครัฐ (CoST) โดยตั้งคณะกรรมการเพื่อส่งเสริมความโปร่งใสในการก่อสร้างภาครัฐ (CoST Committee) ระดับประเทศ มีหน้าที่ในการวางแนวทางตรวจสอบโครงการก่อสร้างภาครัฐ โครงสร้างพื้นฐาน และโครงการที่กระทบกับประชาชนในวงกว้างของทั้งหน่วยงานภาครัฐ รัฐวิสาหกิจ และองค์กรปกครองส่วนท้องถิ่น (อปท.) ที่มีขนาดโครงการตั้งแต่ 1,000 ล้านบาทขึ้นไป
ทั้งนี้ คณะกรรมการชุดนี้จะประกอบด้วยกรรมการ 15 คน มีปลัดกระทรวงการคลัง เป็นประธาน และมีหน้าที่ต้องเปิดเผยข้อมูลการก่อสร้างภาครัฐที่มีขนาดโครงการมากกว่า 1,000 ล้านบาท ทั้งการเปิดเผยข้อมูลจำเป็นต่อสาธารณะ โดยประชาชนไม่ต้องร้องขอ รวมทั้งข้อมูลที่ประชาชนร้องขอ
สำหรับที่ผ่านมา ได้มีการใช้หลักการ CoST กำกับดูแลการก่อสร้าง 4 โครงการ ได้แก่ โครงการทางพิเศษสายพระราม 3 และโครงการสุวรรณภูมิเฟส 2 สามารถลดค่าใช้จ่ายงบในสนามบินสุวรรณภูมิเฟส 2 ได้ 9,200 ล้านบาท